*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 30ής Ιανουαρίου 1987
για την τροποποίηση της απόφασης 86/269/ΕΟΚ σχετικά με τις εγκαταστάσεις του Καναδά, από τις οποίες τα κράτη μέλη μπορούν να επιτρέπουν την εισαγωγή νωπών κρεάτων
(87/134/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών (1), όπως τροποποιήθηκε τελευταία από την οδηγία 86/469/ΕΟΚ (2), και ιδίως το άρθρο 4 παράγραφος 1,
Εκτιμώντας:
ότι για να μπορούν να λάβουν άδεια να εξάγουν νωπά κρέατα στην Κοινότητα, οι εγκαταστάσεις που βρίσκονται στις τρίτες χώρες πρέπει να ανταποκρίνονται στους γενικούς και ειδικούς όρους που καθορίζονται από την οδηγία 72/462/ΕΟΚ·
ότι ο Καναδάς διαβίβασε, σύμφωνα με το άρθρο 4 παράγραφος 3 της οδηγίας 72/462/ΕΟΚ, κατάλογο των εγκεκριμένων εγκαταστάσεων για εξαγωγές στην Κοινότητα·
ότι μετά τον επιτόπιο κοινοτικό έλεγχο και την απόφαση 86/269/ΕΟΚ της Επιτροπής (3) παρεσχέθη στα κράτη μέλη η άδεια να συνεχίσουν μέχρι τις 31 Ιανουαρίου 1987 τις εισαγωγές των νωπών κρεάτων που προέρχονται από ορισμένες εγκαταστάσεις του Καναδά·
ότι η μεταβατική αυτή περίοδος σκοπό είχε να επιτρέψει την επανεξέταση των εγκαταστάσεων αυτών βάσει συμπληρωματικών πληροφοριών σχετικά με τους κανόνες υγιεινής που εφαρμόζουν και τις δυνατότητες ταχείας προσαρμογής τους στην κοινοτική ρύθμιση ·
ότι πραγματοποιήθηκε η εν λόγω επανεξέταση·
ότι έκτοτε το Συμβούλιο τροποποίησε τους κανόνες που εφαρμόζονται, δεδομένου ότι οι τροποποιήσεις αυτές πρέπει να τεθούν σε ισχύ στις 30 Απριλίου 1987·
ότι πρέπει, επομένως, να παραταθεί το ισχύον μεταβατικό καθεστώς μέχρι μία ημερομηνία που να αντιστοιχεί με αυτή της έναρξης της ισχύος της τροποποιηθείσας κοινοτικής ρύθμισης·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η ημερομηνία «31 Ιανουαρίου 1987» που αναφέρεται στο άρθρο 1 της απόφασης 86/269/ΕΟΚ αντικαθίσταται από την ημερομηνία «29 Απριλίου 1987».
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 30 Ιανουαρίου 1987.